**Kjære føresette til barn og ungdom i Bykle og Valle,**

Regjeringa har vedteke at barnehagar og skular startar opp på grønt nivå hausten 2021 og har endra karantenereglane for barn under 18 år. Målet er at barn og unge bør ha ein mest mogleg normal kvardag med ordinære barnehage- og skuletilbod, og tilgjengelege helsetilbod for å ivareta deira fysiske og psykiske helse, læring, sosiale relasjonar og trivsel.

**Grønt nivå**

På grønt nivå blir det anbefalt vanleg organisering av klassar/avdelingar og skule- og barnehagekvardag, og normalt reinhald. Ein skal likevel fortsetje med å halde oppe god handhygiene og unngå handhelsing og klemming. Både tilsette og elevar/barn skal halde seg heime ved nyoppståtte luftvegssymptom og ha låg terskel for koronatest. Barnehagane og skulane har framleis beredskapsplanar for å raskt kunne skifte til gult og raudt nivå, dersom smittesituasjonen i kommunen tilseier det.

**Endring i karanteneordninga**

Fordi vaksinedekninga er aukande og dei med høgast risiko for å få alvorleg forløp er verna, er det òg innført endring i karanteneordninga. Personar under 18 år, som ikkje er husstandsmedlem til den smitta personen, har fått erstatta smittekarantene med eit fastset testregime. (Det er òg anbefalt elevar/studentar over 18 år i vidaregåande, høgskule og universitet blir testa i staden for å setjast i smittekarantene, men dette føregår etter enkeltvedtak frå kommuneoverlegen.)

**Anbefalte nasjonale retningsliner for personar over 13 år:**

Elevane som er nærkontaktar (i praksis vil dette bety minst heile klassen til den smitta), skal testast dag 1 med hurtigtest og dei er berre i karantene fram til svar på denne testen. Hurtigtesten blir berre utført i fremre nasebor og svar kjem ila 20 minutt. Ny hurtigtest på dag 3 og dag 5. I denne perioden er altså eleven ikkje i karantene, så framt at ein får negative svar.

For ungdommar vil det kunne bli aktuelt med heimetesting på dag 3 og 5. Dersom vi innfører dette, vil ungdommen og føresette få grundig informasjon og opplæring.

**Anbefalte nasjonale retningsliner for barn i barnehage og barneskule (barn under 13 år og 13-åringar på barneskule):**

Barn som er nærkontaktar (i praksis vil dette bety minst heile avdelinga/klassen til den smitta) skal testast dag 1 med hurtigtest og dei er berre i karantene fram til svar på denne testen. Hurtigtesten blir berre utført i fremre nasebor og svar kjem ila 20 minutt. Ein ny hurtigtest blir tatt mellom dag 3 og dag 5. I denne perioden er altså barnet ikkje i karantene, så framt at barnet får negativt svar. Dette betyr at barn under 13 år, berre tek to testar totalt.

**Samtykke**

Føresette er etter barnelova § 30 forplikta til gje barna sine forsvarleg omsorg og dei har rett og plikt til å ta personlege avgjersler for barnet, innanfor rammene av medråderetten til barnet. Dersom du som føresett IKKJE ynskjer at barnet ditt blir inkludert i denne ordninga, ber vi om at du melder dette tilbake til kommuneoverlegen snarast mogleg. Barn eller unge som ikkje gjennomfører eit av dei aktuelle testregima vil då gjennomføre smittekarantene på minimum 7 dagar i staden, med test dag 1 og dag 7, eller alternativt 10 dagar utan test.

Eg ynskjer alle ein god haust. Ta gjerne kontakt med meg dersom de har spørsmål!

Med venleg helsing
**Benedicte Severinsen**

Kommuneoverlege Bykle og Valle

Bykle kommune | Rådhuset Sarvsvegen 14 | 4754 Bykle
**E** Benedicte.Severinsen@bykle.kommune.no | +47 90 20 51 52 | [www.bykle.kommune.no](http://www.bykle.kommune.no/)